Зейнелова Қымбат Токтарбековна

Нұр-Сұлтан қаласы №32 мектеп-гимназиясының

 қазақ тілі мен әдебиет пән мұғалімі

«Мәтінмен жұмыс жасаудың тиімді жолдары»

«Тіл дамыту дегеніміз-тілдік норманың жетілу, ширау, даму дәрежесі».

Тіл ғылымдарының ғалымы М.Балақаев

Қазіргі уақытта республикамыз үшін білім мен ғылым саласын дамыту, инновациялық әдістерді, технологияларды жете меңгеру аса маңызды міндет болып табылады. Бұл бағыт, әсіресе, жас ұрпақтың тілді меңгеруінен туындап отыр. Тұлға бәсекеге қабілетті, көптілді жаһандық тұрғыдан дамыған болса, еліміз өркениетті, дамыған елдерден де жете қалмас еді.

Адамды білімді ететін білім. Білім саласының адам баласы алдындағы маңызы мен міндеті зор. Бағдарламаны жақсы, терең меңгерген, күнделікті сабақтағы мақсатқа сай іс-әрекет таңдап, оны оқушыға жеткізе алатын белсенді оқу әдістерін қолданып, әр түрлі деңгейдегі тапсырмаларды саралай білу іскерлігі қалыптасқан, ақпараттық-коммуникативтік технология құралдарын еркін меңгерген, оқушылардың қажеттіліктерін қанағаттандыра алатын, білімге деген қызығушылығын арттыра отырып, сыни тұрғыда дарындылығын дамытуда іздену-зерттеу бағытындағы тапсырмалар жүйесін ұсыну және рухани дүниелер арқылы ынтымақтастық орта қалыптастыру, тиімді кері байланыс ұйымдастыру — міне, бүгінгі күннің талабы осындай.

Ал білім беру бағдарламасының негізгі мақсаты — білім мазмұнының жаңаруымен қатар, критериалды бағалау жүйесін енгізу және оқытудың белсенді әдіс-тәсілдері мен әртүрлі құралдарын қолданудың тиімділігін арттыруды талап етеді.

Сондай тиімді әдіс-тәсілдердің бірі – мәтінмен жұмыс түрлері. Орыс тілінде білім алатын сыныптарда қазақ тілі мен әдебиеті пәні бойынша жүзеге асырылатын әдіс-тәсілдердің тиімділігі қашан да маңызды. Өйткені өзге ортада тілді үйрету оңайға түспейді. Алдыңда отырған оқушының тілге деген қызығушылығы мен тақырыпты түсінудегі қиындықтан сабаққа деген ынтасының төмендеп қалмауының алдын алу үшін, ең бірінші, сабақ барысында орындалатын тапсырма түрлерінің құрылымын қарастыру өте маңызды. Олар әрқашан да түсінікті, қарапайым, қолжетімді болған дұрыс.

Алуан түрлі тапсырмалармен жұмыс барысында тілді үйретуге, сөздерді есте сақтау жолдарын дамытуға, мәтінмен жұмыс түрлерін сан алуан етіп жасауға тырысамыз. Бүгінгі күні сабақтағы ең күрделі тапсырманың түрі бұл-мәтінмен жұмыс. Қиындығы, біріншіден-мәтінде таныс емес сөздердің көптігі, екіншіден, мәтінді түсінуге кететін уақыт шектігі, үшіншіден, мәтінді мазмұндай ала білу дағдысын қалыптастыру және дамыту қажеттілігінің барлық оқушы үшін бірдей болмауы.

Мәтінмен жұмыс жүргізу – тіл үйретудегі негізгі және басты бағыттардың бірі деп санаймын. Өйткені оқушы мәтін бойынша тақырып негізінде білімін толықтырады. Мәтін негізінде монолог қалыптастады, мәтін мазмұны негізінде диалогты жүзеге асыра біледі. Ал монолог пен диалог-тілді үйретудегі коммуникативтік құзыреттіліктің басты элементтері.

Жалпы менің тәжірибемде мәтінмен жұмыс барысы келесі кезеңдерді қамтиды.

1. Мәтінмен таныс болғанға дейінгі жұмыс (сөздікпен жұмыс)
2. Мәтінмен тікелей танысу жұмысы (оқу, талдау, сұрақтарға жауап беру)
3. Мәтінмен таныс болғаннан кейінгі жұмыс ( мәтін мазмұны бойынша тапсырмаларды орындау).

Бірінші кезеңде сөздікпен жұмыс жүргізу, сөз тіркесін, сөйлемдер құра отырып, жаңа сөздерді барынша есте сақтауға тырысу, сурет бойынша жаңа сөздерді табу тәрізді жұмыс түрлері жүргізіледі.

Екінші кезеңде мәтін оқу арқылы оқушылардың тілдік норманы сақтау, орфоэпиялық нормаларды басты назарда ұстау, мәтін мазмұнын түсінуге тырысуға бағыттау жұмыстары жүзеге асырылады.

Мәтінмен таныс болғаннан кейін алған түсініктерін бекіту, есте сақтау, монолог пен диалог дағдысын дамыту үшін алуан түрлі тапсырмаларды қолдануға болады. Әрине, тапсырмалардың қарапайымдылығы мен күрделілігі оқу сатысына, оқушының жас ерекшелігіне байланысты. Сонымен бірге тапсырма мазмұны мұғалімнің қандай мақсатты көздеуіне де тікелей байланысты болады. Мысалы, 11 сынып оқушыларын мемлекеттік емтиханға дайындау барысында жүргізілген мәтінмен жұмыс түрлері келесідей болды. Төменде мәтінмен жұмыс түрлері берілген.

«Әлеуметтік теңсіздік, адам құқықтары және көмек» тарауы бойынша

Қоғамның әлеуметтік топтарға жіктелуінің бай мен кедейден басқа да өлшемдері кездеседі. Мысалы, ерлер мен әйелдер арасындағы теңсіздік ерте заманда пайда болып, бүгінге дейін сақталып келеді. Барлық елде әйелдердің табысы ерлерге қарағанда төмен. Әйелдер арасындағы жұмыссыздықтың деңгейі жоғары. Әлеуметтік теңсіздіктің пайда болуына қоғамдық еңбек бөлінісі, яғни адамдардың кәсіби мамандануына ықпал етеді. Мысалы, еңбек аграрлық және өнеркәсіптік болып жіктеледі. Бұл қала мен ауылдың өмір салты бойынша халықтың территориялық-аймақтық жіктелуіне әкеледі. Мысалы, еңбектің мазмұны мен түрінің сан алуандығы. Тұрмыстық және мәдени қызмет салаларының, саяси және басқару орталықтары мен бұқаралық ақпарат жүйесіндегі, ғылым мен білімнің кеңінен дамуы-қалаға тән белгілер.

Қоғамдық еңбек бөлінісі ой мен дене еңбегінің арасындағы айырмашылықтардың пайда болуы, соның нәтижесінде қоғамда білімі мен кәсіби деңгейі жоғары адамдар тобының қалыптасуына ықпал етеді.

П.А.Сорокин қоғамдағы адамдардың иерархиялық жоғары және төменгі топтарға жіктелуі құқық пен үстемдігі, жауапкершілік пен міндеттердің, байлық пен кедейліктің, билікпен ықпалдың тең бөлінбеуінен болатынын айтады. Автор аталған өлшемдер өмірде бір-бірімен сабақтас екенін ескертеді. Байлық иелері жоғары экономикалық топтардың өкілдері, жоғары саяси және кәсіби топтарға да жататынын айтады. Яғни бай адамның билікке, жоғары кәсіби топтарға енуіне мүмкіндігі мол, билігі бар адамның жоғары кәсіби дайындығы да бар, байлығы да бар. Қоғам дамуының бір кезеңінде бұл өлшемдердің біреуі маңыздырақ болса, тағы бір кезеңде келесі біреуінің маңызы арта түседі.

1-тапсырма Сұрақтарға жауап беріңіз:

Кімдердің табысы төмен?

А.ерлердің Ә.әйелдердің Б.байлардың В.кедейлердің Г.әлеуметтік топтардың

2. Ненің мазмұны мен түрі сан алуан болып келеді?

А.еңбектің Ә.топтардың Б.байлардың В.кедейлердің Г.теңсіздіктің

3. Қалаға тән белгіні тап?

А.биліктің болуы Ә.ғылымның дамуы Б.еңбектің бөлінісі В.аймаққа жіктелу Г.білімнің дамуы

4. Б*өліну* сөздерінің синонимдерін мәтіннен тап.

А.топтың қалыптасуы Ә.топтарға жіктелу Б.топтарға ену В.маңызы артуы Г.тең болуы

5. *Бір-бірімен* сөзінде қойылған сызықшаның себебі:

А.Жер, уақыт аралық шегі Ә.Қос сөз Б.Жалпылауыш сөз В.Бастауыш пен баяндауыш

Г.Төл сөз

 2-тапсырма.

Мәтіндегі күрделі мәселені анықта

3-тапсырма. Тақырыпқа қатысты екі көзқарасты білдір.

4-тапсырма, оқшау сөздерді қатыстырып, 3 сөйлем құр.

5-тапсырма. «Әлеуметтік теңсіздік» тақырыбына эссе жаз, көлемі 100-150 сөз болуы керек.

9-шы сынып бойынша:

**Энергия туралы қызықты фактілер**

Электр лампасындағы энергияның 10 пайызы ғана жарық шығаруға жұмсалады. Энергияның **қ**алған 90 пайызы жылу шығаруға кетеді. АҚШ-тағы тоңазытқыштардың пайдаланатын электр энергиясы елдегі 25 ірі электр стансының шығаратын энергиясына тең. Күн жарығының энергиясы бүкіл адамзат баласының қажеттіліктерін қамтамасыз етуге жетеді. Әлемде пайдаланылатын энергияның 3/4 бөлігі пайдалы қазбаларды жағудан пайда болады. 2030 жылға дейін әлем халқы пайдаланатын энергияның мөлшері қазіргімен салыстырғанда 55 пайызға өседі деп болжап отыр. Осыдан 5000 жыл бұрын адам баласының қалыпты өмір сүру үшін күніне 12 000 ккал қажет болатын. Қазіргі заманда қалыпты адамның өмір сүруі үшін күніне 230 000 килокалория энергия қажет. Әлем бойынша пайдаланылатын энергияның 0,013%-ы Google компаниясына тиесілі. Бұл энергия көлемі 200 мың үйді үздіксіз қамтамасыз етіп отыруға жетеді.

АҚШ елге керекті энергияның жартысын көмір жағып алады. Жалпы алғанда, әлемде пайдаланылатын энергияның 2/5-сі көмірден алынады. Әлемдегі ең үлкен гидроэлектростанция Қытайдағы Үш Бөгет болып табылады. Бұл алып стансы миллиондаған қытайлық тұрғынды энергиямен қамтамасыз етеді. Желден алынатын энергия әлемдік айналымның 1,3%-ын құрайды. Жер бетіндегі ең алып жел стансасы АҚШ-тағы Техас штатында орналасқан. Электр энергиясын ең көп тұтынатын ауруханалар АҚШ-та деп есептеледі. Атмосфераның ең басты жауы көмір болып есептеледі. Мысалы Америкадағы көмір жағудан бөлінетін CO2 газы, жер бетіндегі бүкіл көліктердің шығаратын газынан әлдеқайда көп. 29 әлем бойынша пайдаланылатын бензиннің жартысын АҚШ тұтынады. Әлемдік фактілер кітабына сүйенсек, мұнай 2052 жылға дейін таусылып болады. Ал газ 2065 жылға дейін жетеді.

(219 сөз)

**1-тапсырма**

*Мәтіннен мына сөздердің сәйкес мағыналарын табыңыз:*

* қолданылатын -
* үнемі -
* ең үлкен -

**2-тапсырма.**

*Төменде берілген әр сөйлемді өз сөзіңізбен қайта жазыңыз. Сөйлемдеріңізді берілген сөздермен бастаңыз.*

**А)** Электр лампасындағы энергияның 10 пайызы ғана жарық шығаруға жұмсалады.

**Жарық шығаруға**

**Ә)** Энергияның **қ**алған 90 пайызы жылу шығаруға кетеді.

**Жылу шығаруға**

**Б)** Күн жарығының энергиясы бүкіл адамзат баласының қажеттіліктерін қамтамасыз етуге жетеді.

**Бүкіл адамзат**

**В)**  Әлемде пайдаланылатын энергияның 3/4 бөлігі пайдалы қазбаларды жағудан пайда болады.

**Пайдалы қазбаларды**

**Г)** Қазіргі заманда қалыпты адамның өмір сүруі үшін күніне 230 000 килокалория энергия қажет.

**Қалыпты адамның**

**3-тапсырма**

*Төмендегі сұрақтарға жауап беріңіз. Мүмкіндігінше, өз сөзіңізбен жауап беруге тырысыңыз.*

1. Атмосфераның ең басты жауы не?
2. Неліктен, мұнай 2052 жылға дейін таусылып болады?
3. Әлемде мұнай мен газ таусылған соң, адамзат бұл қазбалардың орнын немен толтырады деп ойлайсыз?

.

Мәтінмен жұмыс барысында берілетін тест тапсырмалары оқушының мәтін мазмұнын қысқа сұрақтар арқылы есте сақтау, мазмұнын тиянақтау, білімін пысықтау дағдысын дамытса, мәселені анықтау немесе тақырып бойынша көзқарасты білдіру тәрізді жұмыс түрлері оқушының сыни тұрғыдан ойлауын дамыту, зерттеу, дәлелдеу, тұжырым жасау дағдысын дамытуға баулиды. Сонымен бірге мәтінді тақырыпсыз беріп, оқыту, қысқаша мазмұнын айтқызу, әр абзацқа тақырып қойғызу, толық мәтінге тақырып беру, жоспар құру, тірек сөздерін анықтатқызу, сұрақтар құру, қысқаша эссе жазғызу сияқты тапсырмалар да бағдарлама материалын меңгертіп қана қоймай, алған білімдерін тәжірибеде пайдалана білуге бағыттайды.

Кәсіби шеберлік, оқушыны өз пәніңе баурап алу, қызығушылығын арттыру, терең білім беру-ұстаздың талмай ізденуінде. Сондықтан кез келген ұстаз тілді үйрету барысында мәтінмен жұмысты жандандыра отырып, функционалдық сауаттылықты арттыруға тырысады. Мәутін оқушыға білім береді. Оқушыны оқуға үйрететін басты құрал, ойын, тілін дамытады, тәрбиелейді. Сондықтан сөйлеу тілін мәтін арқылы жаттықтырып, жаттығулар жүйесінде дамыту қажет.

Қолданылған әдебиеттер:

1. Оразбаева Ф. Тілдік қатынас: теориясы және әдістемесі. Алматы, 2000.
2. Бітібаева Қ. Тіл дамыту жұмыстарын жүргізу, Алматы, 2005.
3. Шканова Б. Әдебиеттану және әдістеме мәселелері, Орал, 2011.